Diari Oficial de la Generalitat Valenciana


Sumari del DOGV 7626, del 30-09-2015 (2015/7902)

ORDRE 3/2015, de 18 de setembre, de la Conselleria d'Economia Sostenible, Sectors Productius, Comerç i Treball, per la qual es deroguen diverses normes i resolucions en matèria de distribució d'energia elèctrica.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/09/18/3/dof/vci/html**

### Dades del document

Número de DOGV
:   7626

Data del DOGV
:   30-09-2015

Secció del DOGV
:   I. DISPOSICIONS GENERALS

Número del document
:   2015/7902


Data del document
:   18-09-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * formalitat administrativa
    * subministrament d'energia elèctrica
    * legislació
    * potestat reglamentària
    * Dret de l'energia

ORDRE 3/2015, de 18 de setembre, de la Conselleria d'Economia Sostenible, Sectors Productius, Comerç i Treball, per la qual es deroguen diverses normes i resolucions en matèria de distribució d'energia elèctrica. [2015/7902]  
Des del punt de vista de la regulació, en les últimes dècades el sector elèctric espanyol ha estat caracteritzat pel seu dinamisme i una notable complexitat, tant per un ingent desplegament reglamentari, amb la promulgació de normes, quasi sempre constitucionalment bàsiques, de tots els rangs que s'admeten en l'ordenament jurídic, com pel caràcter multidisciplinari i altament tècnic del contingut de moltes d'elles, que fan d'aquesta branca del dret administratiu un àmbit jurídic reservat als especialistes, i això malgrat que el subministrament elèctric és un servei d'interès econòmic general, estès pràcticament a tota la societat i d'ús quotidià per ciutadans i empreses, raons totes elles que justifiquen que el regulador haja d'esforçar-se contínuament perquè el marc normatiu vigent siga assequible i comprensible pels subjectes a què va dirigit, i per suprimir-ne tot el que ha quedat obsolet o que pot generar més confusió que solucions.  
  
L'apuntada profusió reguladora de les bases del sector elèctric per l'Estat ha continuat, fins i tot s'ha intensificat, amb la creixent liberalització que el caracteritza (l'última amb la Llei 24/2013, de 26 de desembre, del Sector Elèctric) per la qual cosa des de les comunitats autònomes es fa necessari un exercici constant de revisió, adaptació, i si és el cas, derogació d'aquelles regulacions dictades en el seu àmbit competencial com a desplegament de normativa bàsica hui no vigent, i que, per tant, han quedat superades o desplaçades pel nou ordenament jurídic, a fi de contribuir a assolir els objectius pretesos pels principis de bona regulació de seguretat jurídica i de simplicitat, en especial, aquest darrer.  
Així, després d'una revisió detallada de la regulació dictada per aquesta comunitat autònoma en matèria de distribució d'energia elèctrica, s'han detectat diverses disposicions normatives i resolucions que les despleguen, amb rang d'ordre o resolució, que tenen el fonament normatiu estatal hui derogat, i en què l'eventual manteniment de certs passatges que podrien estar vigents, per no contravindre normativa posterior prevalent, no sembla necessari ni convenient, tant per la manca de substantivitat, com perquè impedeixen la consecució d'un marc normatiu senzill, clar i poc dispers, que en facilite el coneixement i la comprensió per a un funcionament correcte del sector.  
  
D'aquesta manera, l'Ordre del dia 27 de març de 1991, de la Conselleria d'Indústria, Comerç i Turisme, sobre extensions de xarxes elèctriques va ser dictada com a desplegament de dos reglaments estatals (el Decret, de 12 de març de 1954, pel qual s'aprova el Reglament de verificacions elèctriques i regularitat en el subministrament d'energia; i el Reial Decret 2949/1982, de 15 d'octubre, sobre connexions elèctriques) hui no vigents, i és matèria regulada en l'actualitat, amb caràcter bàsic, essencialment, pel Reial Decret 1048/2013, de 27 de desembre, pel qual s'estableix la metodologia per al càlcul de la retribució de l'activitat de distribució d'energia elèctrica, a nivell sectorial, i en el pla més general, també per la legislació del sòl i urbanística, tant estatal com autonòmica, els canvis de la qual des de 1991 l'han deixat pràcticament sense virtualitat.  
Igualment, l'Ordre de 20 de desembre de 1991, del conseller d'Indústria, Comerç i Turisme, per la qual s'autoritza la Norma Tècnica per a Instal·lacions de Mitjana i Baixa Tensió, ha quedat hui absolutament superada perquè va ser dictada com a desplegament del mencionat Reial Decret 2949/1982, de 15 d'octubre, i amb base en tres reglaments de seguretat industrial d'instal·lacions elèctriques, el Decret 2413/1973, de 20 de setembre, pel qual s'aprova el Reglament electrotècnic per a baixa tensió; el Decret 3151/1968, de 28 de novembre, pel qual s'aprova el Reglament de línies elèctriques aèries d'alta tensió; i el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació, tots ells hui derogats (sense perjuí de l'aplicació temporal d'aquest últim en els termes que preveu el punt 1 de la disposició transitòria primera del Reial Decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries ITC-RAT 01 a 23, i substituïts per altres tantes disposicions publicades en 2002, 2008 i 2014, respectivament, actualitzades per a adequar-les al desenvolupament tecnològic i normatiu esdevingut des de llavors.  
  
Com a desplegament d'aquesta Ordre de 20 de desembre de 1991, posteriorment es van aprovar distintes resolucions pel centre directiu competent en la matèria, l'última la Resolució, d'11 de març de 2011, de la Direcció General d'Energia, per la qual modifica la Resolució de 19 de juliol de 2010, per la qual s'aproven les normes particulars de Iberdrola Distribución Eléctrica, SAU, per a alta tensió (fins a 30 kV) i baixa tensió a la Comunitat Valenciana, que és necessari, igualment, derogar expressament, tant per les raons exposades, com perquè l'esmentada empresa ha obtingut, i comunicat a aquesta Conselleria, una aprovació de les seues especificacions particulars per a tot el seu àmbit geogràfic nacional de distribució elèctrica per part de l'Administració General de l'Estat (Resolució de 5 de maig de 2014, de la Direcció General d'Indústria i de la Xicoteta i Mitjana Empresa, del Ministeri d'Indústria, Energia i Turisme), que fa incompatible el manteniment d'una aprovació autonòmica, per suposar un doble pronunciament des de distintes instàncies sobre un mateix àmbit material, conforme a l'àmbit competencial delimitat pels corresponents reglaments de seguretat industrial en els seus respectius camps d'aplicació en funció de la tipologia d'instal·lació: l'article 14 del Reial Decret 842/2002, de 2 d'agost, pel qual s'aprova el Reglament electrotècnic per a baixa tensió; l'article 15 del Reial Decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09; i en l'article 7 del llavors vigent Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació).  
  
Per tot això, havent atorgat audiència a l'empresa distribuïdora vinculada amb la matèria d'aquesta ordre, en exercici de les facultats que em confereix l'article 28, lletra e, de la Llei 5/1983, de 30 de desembre, del Consell, i l'article 8 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, conforme amb el Consell Jurídic Consultiu,  
  
  
ORDENE  
  
Article únic. Derogació normativa  
Queden derogades les següent disposicions i resolucions:  
 Ordre del dia 27 de març de 1991, de la Conselleria d'Indústria, Comerç i Turisme, sobre extensions de xarxes elèctriques.  
 Ordre de 20 de desembre de 1991, del conseller d'Indústria, Comerç i Turisme, per la qual s'autoritza la Norma Tècnica per a Instal·lacions de Mitjana i Baixa Tensió, i les resolucions que la despleguen, en concret:  
 Resolució de 12 de maig de 1994, de la Direcció General de Indústria i Energia, per la qual s'aproven els projectes tipus de les Instal·lacions de distribució, i les normes d'execució i recepció tècnica de les instal·lacions.  
 Resolució de 2 de desembre de 1994, de la Direcció General d'Indústria i Energia, per la qual s'aproven distints projectes tipus de Instal·lacions de distribució.  
 Resolució de 22 de febrer de 2006, de la Direcció General d'Energia per la qual s'aproven les normes particulars d'Iberdrola Distribución Eléctrica, SAU, per a Alta Tensió (fins a 30 kV) i Baixa Tensió a la Comunitat Valenciana.  
 Resolució de 21 de març de 2007, de modificació de la Resolució de 22 de febrer de 2006, de la Direcció General d'Energia, per la qual s'aproven les normes particulars d'Iberdrola Distribución Eléctrica, SAU, per a Alta Tensió (fins a 30 kV), i Baixa Tensió a la Comunitat Valenciana.  
 Resolució de 7 d'abril de 2008, de modificació de la Resolució de 21 de març de 2007, de modificació de la Resolució de 22 de febrer de 2006, de la Direcció General d'Energia, per la qual s'aproven les normes particulars d'Iberdrola Distribución Eléctrica, SAU, per a Alta Tensió (fins a 30 kV), i Baixa Tensió a la Comunitat Valenciana.  
  
 Resolució de 19 de juliol de 2010, de la Direcció General d'Energia, per la qual s'aproven les normes particulars d'Iberdrola Distribución Eléctrica, SAU, per a Alta Tensió (fins a 30 kV), i Baixa Tensió a la Comunitat Valenciana.  
 Resolució d'11 de març de 2011, de la Direcció General d'Energia, per la qual modifica la Resolució de 19 de juliol de 2010, per la qual s'aproven les normes particulars d'Iberdrola Distribución Eléctrica, SAU, per a alta tensió (fins a 30 kV) i baixa tensió a la Comunitat Valenciana.  
  
  
DISPOSICIÓ ADDICIONAL   
  
Única. Clàusula de no despesa  
L'aplicació i execució d'aquesta ordre, incloent-se a l'efecte tots els actes jurídics que pogueren dictar-se per a desplegar-la o executar-la, no podrà tindre cap incidència en la dotació de tots i cada un dels capítols de despesa assignats a la conselleria competent en matèria d'energia, i en tot cas, haurà de ser atesa amb els mitjans personals i materials d'aquella.  
  
  
DISPOSICIÓ TRANSITÒRIA   
  
Única. Instal·lacions elèctriques en tramitació  
A les sol·licituds presentades abans de l'entrada en vigor d'aquesta ordre en els òrgans competents per al registre, autorització prèvia, de construcció o d'aprovació del projecte d'execució i/o d'explotació d'instal·lacions elèctriques, segons corresponga, els seran aplicables, en la part que segueix vigent, l'esmentada Ordre de 20 de desembre de 1991 i les resolucions que la despleguen, fins a la posada en servei definitiva de les instal·lacions esmentades.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 18 de setembre de 2015  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI